khistorydata/jeongjo-sjw-relations huggingface dataset:
정조 1년
徐有防。以訓鍊都監言啓曰。依傳敎。座目行首近仗軍士。問名捉來次。招問結束色書吏後。取考座目。則乃朴東先也。東先。以廣達門待令軍士。已在棍治中。故事甚怪訝。査問委折。則東先。有身病。授其號牌於其姪朴江伊。使之代立云。事極駭然。朴東先捉來。從重決棍十五度後。移送秋曹。而前呈革記中。朴東先。以朴江伊改付標之意。敢啓。傳曰。以差備門近仗軍士之摘奸時闕點事。特命決棍。則該軍士。換佩號牌。替受決棍之事。而該騎郞知若不知。自訓局草記。此不但大係紀律。騎郞蔑法罔上之罪。不可尋常處之。當下敎。而爲先査問委折以聞。
정조 1년
徐有防。以訓鍊都監言啓曰。依下敎。兵曹結束色行首書吏柳處新。執吏書吏朴大權。各決棍十度。上直書吏高文昌李枝蕃。各決棍五度後放送。行首近仗軍士金世昌。廣達門待令軍士朴東先徐元。各從重決棍十五度後。移送秋曹之意。敢啓。傳曰。知道。
정조 1년
鄭民始。以吏曹言啓曰。社稷署令徐有後呈狀內。身病甚重。勢難察任云。依例改差。何如。傳曰。允。
정조 1년
徐有防。以兵曹言啓曰。依下敎。本曹郞廳柳星漢。色掌丘從朴重根。棍問之際。渠敢肆毒。拔劍欲刎。莫重闕中。此等駭擧。極涉變怪。爲先結縛。出付秋曹之意。敢啓。傳曰。已下敎矣。
정조 1년
徐有防。以兵曹言啓曰。依下敎。本曹佐郞柳星漢。以下敎內辭意推問。則箇箇遲晩。故決棍十五度之意。敢啓。傳曰。知道。
정조 1년
徐有防。以刑曹言啓曰。賊人趙順金啓目判付內。減死定配事。命下矣。依判下。罪人趙順金。慶尙道巨濟府定配所。卽爲發配之意。敢啓。傳曰。知道。
정조 1년
徐有防。以兵曹言啓曰。依傳敎。執杖使令李尙輝李興弼。各決棍十度之意。敢啓。傳曰。知道。
정조 1년
傳于李世奭曰。明日時任大臣刑曹堂上入侍。
정조 1년
李世奭。以刑曹言啓曰。莫重差備門外。待令近仗軍士。無一人守門摘奸之時。至於全數執頉。査問有命。稱以食代。終不査現。執頉及行首近仗軍士。照律嚴處事。命下。又因訓鍊都監草記。座目行首軍士朴東先。有身病。授其號牌於其侄朴江伊。使之代立云。東先。從重決棍。移送秋曹事。批下矣。取考法典。則續大典。宿衛守衛人在直而逃者。杖一百。借佩他人號牌者。充軍。借與者。杖一百徒三年。大明律。詐不以實者。杖一百徒三年。名例云二罪俱發。以重者論罪。各等者從一科斷。依此律。罪人行首軍士金世昌。座目行首軍士朴東先。執頉軍士徐元。各決杖一百。金世昌。全羅道長城府。徐元南原府。朴東先慶尙道義興縣。竝徒三年定配。執頉軍士朴江伊。蔚山府充軍定配。竝卽押送之意。敢啓。傳曰。知道。杖受贖。
정조 1년
傳于李世奭曰。兵曹參議鄭述祚改差。與佐郞未差。其代。口傳差出。
정조 1년
吏曹口傳政事。以林得浩爲兵曹參議。以安廷鉉爲兵曹佐郞。
정조 1년
徐有防。以兵曹言啓曰。新除授加設訓鍊院判官邊光宅。以摠戎廳哨官。今番本廳褒貶居下。而矇未覺察。只憑本廳所報成冊。備擬受點。不勝惶恐。原單子勿施。何如。傳曰。允。
정조 1년
大司諫趙英鎭。執義任觀周。司諫安聖彬。應敎李秉模。副應敎李敬養。持平洪明浩柳誼。獻納沈豊之。校理南鶴聞。副校理鄭志儉。正言兪岳柱。修撰李在學尹尙東。副修撰李儒慶朴祐源啓曰。請和緩爲先削去其號。依律處斷。措辭見上請還寢遠竄罪人韓翼謩金吾草記勿施之命。仍施遠竄之典。措辭見上請放歸田里罪人金相福。爲先極邊遠竄。措辭見上答曰。不允。
정조 1년
大司諫趙英鎭。執義任觀周。司諫安聖彬。持平洪明浩柳誼。獻納沈豊之。正言兪岳柱啓曰。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。措辭見上請薪智島定配罪人敬彬。熊川縣定配罪人成運。亟令王府。更爲設鞫得情。措辭見上請還寢象厚放歸田里之命。仍施絶島定配之典。措辭見上請洪樂任。亟命王府。設鞫嚴問。措辭見上請黑山島定配罪人金龜柱。依律處斷。措辭見上請大靜縣荐棘罪人啓能。依律處斷。措辭見上請薪智島安置罪人宋瑩中。荐棘。措辭見上請智島定配罪人金相翊荐棘。措辭見上答曰。不允。
정조 1년
持平柳誼啓曰。請大靜縣爲奴罪人金壽賢。依律處斷。措辭見上請黑山島荐棘罪人述海。設鞫嚴問得情。措辭見上請罷乙未五月庭試榜。措辭見上請爲奴罪人河翼龍金重得。亟命王府。設鞫得情。快正王法。措辭見上請梁山郡定配罪人錫達。依律處斷。措辭見上請削黜罪人金漢耆。亟施竄配之典。措辭見上請海南縣竄配罪人金載順。亟令王府。設鞫嚴問。措辭見上請故判書李潭。亟施追削之典。請遠配罪人洪達洙。亟令王府。更加嚴鞫。依律處斷。措辭見上請遠竄罪人聖中。亟令王府。設鞫嚴問。期於得情。快正王法。措辭見上請削板罪人有臣宗甲義駿。竝令王府。設鞫嚴問。依律處斷。措辭見上兵曹佐郞柳星漢。下隷朴重根杖問之時。自拔其所佩之刀。欲作自刎之狀。白晝拔劍。自有其律。況於闕庭嚴肅之地。傳敎査問之下。有此萬萬叵測之狀。究厥罪犯。不可尋常處之。身爲官長。常時若能檢下。則豈有如此變怪之事。且其帶率。異於他隷。請拔刀罪人朴重根。依律處斷。兵曹佐郞柳星漢削職。答曰。不允。柳星漢事依啓。朴重根事。方命收議矣。
정조 1년
正言兪岳柱啓曰。請大靜縣爲奴罪人金壽賢。更令王府。設鞫嚴問。依律處斷。措辭見上請旌義縣荐棘罪人尹泰淵。亟令王府。設鞫嚴問得情。快正王法。措辭見上請爲奴罪人河翼龍金重得。亟命王府。設鞫得情。快正王法。措辭見上請海南縣定配罪人李弘濟。亟令王府。設鞫嚴問。措辭見上請海南縣竄配罪人金載順。亟令王府。設鞫嚴問。措辭見上請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。措辭見上請寢竄逐罪人朴宗岳放釋之命。措辭見上請寶城郡屛裔罪人朴宗集。爲先絶島安置。措辭見上請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。答曰。不允。
정조 1년
校理南鶴聞。修撰尹尙東等疏曰。伏以臣等。卽伏聞持平柳誼新啓中。以兵曹佐郞柳星漢。陪隷朴重根。因傳敎。棍問時。拔劍欲自刎事。有所論啓。臣等誠不勝駭異之至。蓋當初本事。實出於差備近仗軍之換牌。則該郞及陪隷。已干軍法。固不可尋常處之。而聖度包容。只令棍問其委折。則重根。敢於一杖不下之前。大肆憤毒。拔其佩劍。直欲自刎。豈意淸嚴禁庭之內。特敎査問之下。有此無前叵測之變怪乎。嗚呼。國綱不嚴。人不知法。至於宿衛下隷。作此絶悖之擧。此不明正典刑。則蔑法亂紀之徒。顧何所懲畏乎。臣等謂。朴重根出付軍門。使大將。依軍法梟示。斷不可已也。兵郞柳星漢。身旣在直。仗下軍卒。任自換牌。而矇不覺察。喉院聽敎之際。少無驚懼之色。多有傲慢之態。言語絶悖。擧措駭妄。此已萬萬無嚴。而況其帶隷。犯此罔測之罪。則其不能檢下之失。固無所逃。而臺啓中。只以削職論勘者。無或失之太輕乎。臣等謂亟施竄配之典。可也。大抵騎曹郞官。多不擇人。不問來歷之如何。人物之臧否。纔出六品。有若例授者然。故如柳星漢之類。亦能濫叨。致此變異之擧。可勝寒心。臣等謂。嚴飭銓曹。另擇騎郞。無復如前濫雜之弊。宜矣。臣等無任屛營祈懇之至。謹昧死以聞。答曰。省疏具悉。柳星漢事依施。朴重根事。方命收議矣。
정조 1년
李世奭。以義禁府言啓曰。因校理南鶴聞。修撰尹尙東上疏。兵曹佐郞柳星漢。亟施竄配之典事。批旨內依施矣。柳星漢。慶尙道泗川縣竄配。而以上疏內辭意。具罪目。依例發遣府羅將。押送配所。何如。傳曰。允。
정조 1년
丁酉七月初四日。記事官姜彙鈺。刑曹啓目。孝明殿齋室揮帳偸裂賊漢趙順金。纔已捉治。箇箇承服。依例結案。取招後稟處。何如。傳曰。法當斷死是乎矣。所贜之物。不比玉環是隱則。宜有惟輕之道是置。減死定配爲良如敎。
정조 1년
義禁府。以兵曹佐郞李壽咸。莫重殿座差備門內。致有雜人攔入之擧罪。刑推得政。何如。啓目。傳曰。伊時該堂大臣。旣已請罷。李壽咸段。汰去放送爲良如敎。
정조 1년
義禁府。以承文院上博士韓錫鳳。槐院分館。已有朝令。而尙不擧行罪。刑推得情。何如。啓目。傳曰。朝令之下。焉敢遷就。韓錫鳳。姑爲付過放送。其令明日內。會圈爲良如敎。
정조 1년
丁酉七月初四日辰時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。昨伏見兵曹草記批答。騎郞不爲處分。至令更爲入直。非但聖度出尋常萬萬。臣亦自此。亦無不安之心矣。上曰。騎郞之昨日事。萬萬可駭。極欲嚴處分矣。自聞卿寬大之言。予亦不無參酌之道。不爲處分。而門卒之闕。又入於摘奸中。騎郞之不謹。於此可見。郞此一事。難免不職之罪矣。國榮曰。聖敎誠然矣。上曰。昨日事。雖歸妥帖。而夜於摘奸時。兵曹事。又極駭然矣。兵判。頃以近仗軍士待令閤門事。有所仰請。故予亦許之矣。昨日摘奸。則初不待令云。若不陳達則已。旣已定式之後。豈可如是稽忽乎。兵曹擧行。尤涉寒心。國榮曰。判書則只定式分付而已。安知其待令與否乎。上曰。似然矣。命退去。諸臣以次出。
정조 1년
丁酉七月初四日辰時。上御興政堂。右承旨守令同爲入侍時。右承旨金文淳。假注書朴長卨。記事官林錫喆金勉柱。寧遠郡守李文喆。博川郡守邊聖和。雲山郡守申大億。嘉山郡守徐有龍。新溪縣監朴師範。松禾縣監沈原之。猉獜察訪李運彬。靑丹察訪鄭重羽。魚川察訪盧泰觀。義盈主簿李國亨。造紙別提趙廷鉉。典籍權之彦。直講呂榮祖。徽寧殿參奉吳泰瞻。典獄主簿金聃壽。恭陵參奉韓世裕。典獄參奉南命寬。以次進伏訖。上曰。今聞騎郞。不待下敎。而本曹吏隷。無數決棍云。若有致斃之患。則當有償命之律。注書出去。以此分付。賤臣承命出來。分付後還入。上曰。守令次第進前。寧遠郡守李文喆進前。上下詢職姓名。文喆仰對。上曰。汝誰之族乎。文喆曰。前府使臣李文爀弟也。上曰。曾經外任乎。文喆曰。外任初也。上曰。下去善爲之。命退去。博川郡守邊聖和進前。上下詢職姓名。聖和仰對。上曰。汝爲宣傳官時。已有勤榦之稱。下去後。必爲勤榦於吏治也。命退去。上曰。注書出去。與上注書同入。賤臣。承命出來。與上注書柳孟養。同爲入來。孟養進伏訖。上曰。訓鍊大將入侍。出榻敎上曰。訓將入侍事。注書。出去分付。賤臣。承命出來。分付後還入。訓鍊大將張志恒。追後入侍。上曰。近仗軍士闕直禁門之事。換牌受棍之狀。卿亦聞之乎。志恒曰。臣亦聞之。此是前古所無之變也。不勝驚駭矣。上曰。昨今日該郞之所爲。亦是無前變怪也。志恒曰。騎郞之事。極爲非矣。文淳曰。立庭之時。見其爲人。駭妄之擧多矣。上曰。闕直近仗軍士決罪。移刑曹。上直書吏二人。從輕重治之。行首書吏執吏書吏。移刑曹治之事。以刑曹草記奏之。仍命書傳敎曰。莫重差備門外待令近仗軍士。無一人守門。摘奸之時。至於全數執頉。査問有命。兵曹郞廳。稱以食代。終不査現。揆以紀律。萬萬駭然。訓將旣承下敎。該吏近仗軍士。決棍後。執頉及行首近仗軍士。照律嚴處。仍命訓將先退。雲山郡守申大億進前。上下詢職姓名。大億仰對。上曰。履歷。何如。大億曰。參下時。爲都監哨官。前年待罪五衛將矣。上曰。初爲守令乎。大億曰。然矣。上曰。爲治之道。欲何以爲之耶。大億曰。初爲守令。非敢望善爲。下去欲爲盡心爲之矣。命退。嘉山郡守徐有龍進前。上下詢職姓名。有龍仰對。上曰。曾經外任。乎。有龍曰。初爲外任矣。上曰。下去將欲何爲耶。有龍曰。當欲竭誠奉公矣。上曰。竭誠奉公。孰不知之。而其道。亦有曲折。將何以盡其道乎。有龍曰。勸農桑愛民。給農糧。勸農之道。當欲竭誠而爲之矣。上曰。豈可預知其治不治。汝下去後。當有繡衣之行。亦可知之矣。文淳曰。進前奏對。俱有做錯。推考。何如。上曰。依爲之。出擧條新溪縣令朴師範進前。上下詢職姓名。師範仰對。上曰。汝曾經外任乎。師範對曰。前爲連山縣監矣。上曰。爲連山時。以何事遞歸乎。師範對曰。與監司有私嫌。故不呈公狀而罷歸矣。上曰。其時監司誰也。師範對曰。前參判閔百奮也。文淳曰。奏對之際。亦多失措。推考。何如。上曰。依爲之。出擧條命退。松禾縣監沈原之進前。上下詢職姓名。原之仰對。上曰。外任幾次爲之乎。原之對曰。初爲之矣。命退。猉獜察訪李運彬進前。上曰。昨以副擬落點。予意有在。下去善爲。無負擇送之意焉。命退。靑丹察訪鄭重羽進前。上下詢職姓名。重羽仰對。上曰。履歷。何如。重羽對曰。以守門將出身矣。命退。魚川察訪盧泰觀進前。上下詢職姓名。泰觀仰對。上曰。何年登科乎。泰觀曰。登科爲四十餘年矣。文淳曰。何不以某年登科仰對。而敢以年數奏之乎。泰觀曰。戊午年爲之矣。文淳曰。下詢之外。又有猥屑之奏。推考。何如。上曰。依爲之。出擧條義盈主簿李國亨進前。上下詢職姓名。國亨仰對。上曰。汝誰之族乎。國亨對曰。李匡德之子也。命退。造紙別提趙廷鉉進前。上下詢職姓名。廷鉉仰對。上曰。汝曾經桂坊者乎。廷鉉對曰。曾已經之矣。上曰。此乃趙宗鉉之弟乎。文淳曰。然矣。命退。典籍權之彦進前。上下詢職姓名。之彦仰對。上曰。汝以何官出六乎。之彦對曰。以假注書出六矣。上曰。然則科前出六乎。之彦對曰。非科前出六矣。上曰。年五十登科出六乎。之彦對曰。然矣。文淳曰。奏對顚錯。擧措慌亂。揆以事體。不可無警。推考。何如。上曰。依爲之。出擧條直講呂榮祖進前。上下詢職姓名。榮祖仰對。上曰。汝何處人乎。榮祖對曰。平安道人也。命退。徽寧殿參奉吳泰瞻進前。上曰。汝是海恩之直孫乎。泰瞻對曰。然矣。上曰。汝爲進士乎。泰瞻對曰。未爲之矣。命退。典獄主簿金聃壽進前。上下詢職姓名。聃壽仰對。命退。恭陵參奉韓世裕進前。上曰。誰之族乎。世裕對曰。前判書臣韓光會之七寸侄也。上曰。汝爲小科乎。世裕對曰。爲之矣。命退。典獄參奉南命寬進前。上下詢職姓名。命寬仰對之際。不爲起伏。頗多錯誤。文淳曰。擧措駭然。推考。何如。上曰。勿推。可也。命退。上曰。左承旨入侍。出榻敎文淳曰。昨日銀印諭書兩差備。下敎事。臣問于禮房。則以爲初無下敎。故不爲分付於該曹云。而注書所奏。已爲遷轉云者。似是非下敎。而爲遷轉者也。上曰。退出後。更問兩差備。若未遷轉。則分付該曹。更差忠勳府之人。永爲定式。可也。命退。諸臣以次出。
정조 1년
丁酉七月初四日巳時。上御尊賢閣。左副承旨入侍時。左副承旨鄭民始。假注書柳孟養。記注官卜台鎭。記事官金勉柱。以次進伏訖。上曰。昨日柳星漢事。萬萬駭擧矣。渠則不過一郞官而已。都承旨以其位則宰相。以其任則守宮將臣。渠焉敢全昧堂陛。肆然往復。以侵侮之說於宰相乎。民始曰。觀其爲人。非但年少。人事極其蒙騃矣。若有知覺。則偏聽下吏之訐訴。元不率入之廳直。曰以多率使之逐出。良覺駭然。且聞昨日謝恩人。各率一隷入者。皆捉致其隷。以爲決棍云。門禁雖欲申嚴。豈無闊狹之道乎。人事之迷擧。於此亦可見矣。上曰。非獨人事之迷擧。論其心迹。誠甚放恣矣。昨日兵曹草記批答。何如。民始曰。下敎不覺欽歎矣。上曰。旣非遭彈之人。則莫重宿衛。焉敢擅離乎。初欲嚴處分矣。知申以新進年少之事。不足深責爲奏。故十分參酌。而論以國綱。萬萬駭痛。民始曰。發怒於堂上之治隷。肆然徑出。尤極無狀矣。上曰。昨日兵曹草記及批答。皆出朝報乎。民始曰。未及知矣。上曰。注書。出去問奏。賤臣。承命出問後。回奏曰。皆已出朝報矣。上曰。都承旨之受人侵侮非常。而一味含忍。反有營救之意。非但量大而然。本性甚善故也。民始曰。臣熟觀。知申處事。則或有嫌介於己者。不曾留着於心。非獨局量之大。實爲長遠之道矣。上曰。然矣。命退去。諸臣以次出。
정조 1년
丁酉七月初四日午時。上御尊賢閣。軍士房承旨入侍時。左副承旨徐有防。假注言朴長卨。記事官林錫喆金勉柱。以次進伏訖。上曰。俄聞摘奸宣傳官之言。特敎棍問之下。有此換佩號牌。替當決棍之擧。今觀兵曹草記。則下隷之不受一棍。拔劍欲刎之狀。大關紀綱。豈有如此變怪乎。有防曰。聞甚驚駭矣。上曰。昨日知申之言。誠爲可嘉。故初不爲處分矣。以不大段之事。至有如此之擧。爲郞廳者。烏可以免其罪哉。有防曰。觀其柳星漢之爲人。甚爲妄毒。如此變怪。亦出於渠之帶下吏隷。則渠安敢辭其罪也。上曰。近來久無騎郞決棍之擧。故不知畏戢。馴致如此之變也。仍命書傳敎曰。以差備待令近仗軍士之換佩號牌。至於替當特敎決棍事。有郞廳從當下敎。下吏令騎堂先爲査問之命矣。觀此兵曹草記。所謂下隷。不受一棍。至欲拔劍自刎之擧云。此在古所無之變怪。郞廳之咆哮於騎堂。猶屬餘事。當該作變吏隷。爲先出付訓局。以待處分。該郞。初非不知決棍。而尙今參酌。幺麽郞廳。以渠之事。至使下隷。作此罔測之擧。古則兵郞決棍。例有草記之請。載在謄錄。則何至今不聞乎。當該郞廳。爲先令兵曹。從重決棍以聞。上曰。訓鍊都監草記批答。卽出朝報事。注書出去。分付。仍命退。諸臣以次出。
정조 1년
丁酉七月初四日未時。上御尊賢閣。藥房副提調。持湯劑入侍時。副提調洪國榮。假注書柳孟養。記事官林錫喆金勉柱。醫官慶絢。以次進伏訖。上曰。兵隷之闕庭發劍。是何變怪。國榮曰。極是變異。以傳敎下問之下。不受一杖。肆然發劍。欲作自刎之狀。關係國綱矣。上曰。事未前聞。紀綱掃地。此不可尋常處之。姑已出付訓局。而何以處之則爲好耶。國榮曰。此是無前變怪之事。不可輕易處置。下詢法官後。處之。似好矣。上曰。闕庭發劍。實非尋常之罪人。不獨問於法官而已。收議於大臣後。處之。無妨矣。國榮曰。聖敎。誠好矣。命入湯劑。絢奉湯劑進前。上進御。上曰。左承旨待令於閤外事。分付。賤臣承命。分付。上命退去。諸臣以次出。
정조 1년
丁酉七月初四日未時。上御尊賢閣。左承旨入侍時。左承旨鄭民始。假注書柳孟養。記事官林錫喆金勉柱。以次進伏訖。上曰。以闕庭拔劍事觀之。則國法可謂掃地。此等之類。不用嚴法。則不知做出何許變怪。決不可尋常處之矣。民始對曰。莫重禁庭。肆然拔劍。欲爲自刎之狀。幺麽下隷。如是橫恣。其在國法。萬萬痛駭。如此之類。快施當律。亟正無嚴之罪。然後國法可行。紀綱可立矣。上曰。爲其官員者。旣甚怪愎。陪隷之作此變怪。專由於官員之馴致。紀綱所在。誠爲寒心矣。民始曰。聞下輩之言。則厥漢。本自奸險。昨日郞廳之駭擧。未必不由於此漢之中間慫慂矣。上曰。常時郞廳。若或檢飭下隷。則渠雖奸毒。傳敎査問之下。豈敢作此無前之變怪乎。郞廳之決棍。在所難免。民始曰。爲其官長。不能檢束下隷。致此前所未有之變。其不職之罪。烏可免乎。上曰。注書出去。招訓鍊都監敎鍊官。分付以俄者出付罪人。卽將正法者。若不堅縳置之。則有自決之慮。何以囚置事。知入。刑曹郞廳發牌事。分付。賤臣。承命出問後。回奏曰。厥罪人。堅囚於新營云矣。上曰。卽當正法。而其在審愼之道。不可輕易處之。收議於大臣法官後。當正罪矣。仍命書傳敎曰。兵曹下隷之以近仗軍士換牌事。傳敎査問之際。拒逆受棍。拔劍欲爲自刎之狀。前所未有之變怪。禁庭何等嚴肅之地。傳敎何等重大之事。雖是郞廳馴致之故。渠以下隷。作此驚駭之擧。紀綱之墮壞。已無餘地。若此不已。則不但朝廷政令不得行矣。必至於拔劍於差備之內而後已。寧不寒心。此等之類。決不可尋常處之。可擬之律。收議大臣刑曹堂上以聞。大臣處。遣史官。卽爲傳諭。上曰。下番翰林。右相家傳諭。廳注書。領相家傳諭。事變注書。左相及領敦寧家傳諭。勉柱承命退出。上曰。刑曹則三堂收議入啓後。來待事。分付。命書傳敎曰。秋到記分製講。當行於初五日。以明日朝食堂到記爲之。明曉。禮房承旨。馳詣太學。收取以來。上曰。到記儒生製講處所。以崇政殿爲之。出榻敎上曰。侍衛。兵曹宣傳官外。只以入直。磨鍊節目。上曰。臺啓。申前當爲入啓。申後則以日暮姑停。卽古例。而近來則每於申後入啓。何也。民始曰。非但許多啓辭之未及謄書。臺諫。每每晩呈。故自然至申後矣。上曰。此後則申飭。命讀刑曹順金供辭。命書判付。命讀騎郞李壽咸。承文正字韓錫鳳供辭。命書判付。命書傳敎曰。騎郞擇差下敎。前後何限。而近又不擇。至於柳星漢而極矣。吏曹判書李重祜。從重推考。此後騎郞之望。以曾經三司人。通融備擬事。定式施行。命退去。諸臣以次出。
정조 1년
丁酉七月初四日戌時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。上曰。大臣秋堂收議。皆已到院乎。國榮曰。左右相收議。則史官已爲受來。而領相則待秋堂之受去。故姑未入來云矣。上曰。收議大臣。例以該堂傳議受來。而予未及熟思。令史官傳諭矣。領相之待該堂之來。不給史官之事。可謂存朝廷之體例。左右相許收議來者。還送。與領相收議。秋堂親往受來。自本曹書啓事。分付。上曰。卽見試官望。則李在學父子。同入於對讀官之望。禮房何不照檢而排望乎。國榮曰。排望後。臣亦見之。未及覺察矣。命讀金吾公事。命書判付訖。命退去。諸臣以次出。
정조 1년
行都承旨洪國榮藥院直。左承旨鄭民始坐直。右承旨金文淳坐直。左副承旨徐有防坐。右副承旨李鎭衡坐。同副承旨李世奭坐。注書二員未差。假注書柳孟養藥院直朴長卨仕直。事變假注書鄭東浚仕。
정조 1년
傳于金文淳曰。都承旨入侍。
정조 1년
傳于李世奭曰。昨以趁早食堂之意。下敎矣。到記尙不來到。大司成推考。
정조 1년
李鎭衡啓曰。判尹蔡濟恭。連事違召。無意出肅。事體誠極未安。卽爲牌招。何如。傳曰。允。
정조 1년
金文淳啓曰。左議政鄭存謙。右議政徐命善。刑曹判書張志恒。參判徐有慶。參議朴師海。依下敎來待矣。
정조 1년
徐有防啓曰。今日殿座時。不可無本兵之長。兵曹判書李徽之。卽爲牌招。何如。傳曰。允。
정조 1년
吏曹口傳政事。以李敬一爲兵曹佐郞。
정조 1년
傳于李鎭衡曰。以此以彼。勢難仍冒。持平柳誼。許遞。
정조 1년
以兵曹佐郞前望單子。柳誼落點。
정조 1년
吏曹口傳政事。以宋銓爲兵曹佐郞。
정조 1년
鄭民始。以禮曹言啓曰。卽接宗廟署所報。則本署大門內西邊中松一株。積日雨濕之餘。竝根顚仆云。廟內樹木之顚仆。不犯內墻。則不行慰安祭事。曾已定式矣。今亦依定式。只令工曹斫去之意。分付。何如。傳曰。允。
정조 1년
金文淳。以義禁府言啓曰。時囚罪人李邦綏。杖一百收贖。告身盡行追奪。徒三年定配事。照律公事判付內。功減一等啓下。李邦綏。杖一百收贖。告身盡行追奪。黃海道平山府金巖驛徒二年定配。而以議啓內辭意。具罪目。依例發遣府書吏。押送配所。何如。傳曰。允。
정조 1년
徐有防。以司僕寺內乘。以一二提調意啓曰。兼內乘申應周。今番都政。除拜通禮院引儀。而引儀與內乘。俱是差備待令之任。有難兼察。內乘申應周所帶引儀之職。令該曹。口傳相換。何如。傳曰。允。
정조 1년
吏曹口傳政事。引儀申應周。訓鍊主簿朴明煥相換。
정조 1년
以執義任觀周牌不進罷職傳旨。傳于金文淳曰。只推。
정조 1년
金文淳。以御營廳言啓曰。本廳字內惠化門南邊駝駱山下體城頹毁處。今已畢築。女墻仍爲始役矣。把守軍。依例撤罷之意。敢啓。傳曰。知道。
정조 1년
金文淳。以刑曹言啓曰。今七月初四日。傳曰。兵曹下隷之以近仗軍士。換佩號牌事。傳敎査問之際。拒逆受棍。拔劍欲爲自刎之狀。前所未有之變怪。禁庭何等嚴肅之地。傳敎何等重大之事。而雖是郞廳馴致之故。渠以下隷。作此驚駭之擧。紀綱之墜壞。已無餘地。若此不已。則不但朝廷政令不得行矣。必至於拔劍於差備之內而後已。寧不寒心。此等之類。決不可尋常處之。可擬之律。收議大臣。刑曹堂上以聞。大臣處。遣史官傳諭事。命下矣。依下敎。臣等收議于大臣。則領敦寧金陽澤。病不獻議。領議政金尙喆。以爲今此兵曹下隷決棍命下之後。乃敢拒逆。至欲拔劍自刎者。誠一無前莫大之變怪。渠雖無識下賤。君命之違逆。禁庭之拔劍。卽此所犯。實爲斷案。國有常憲。殺無赦也。收議之下。更無情罪之可論。伏惟上裁。左議政鄭存謙。以爲査問之敎。何等至嚴。禁近之地。何等至敬。而今此兵曹下隷之拒逆受棍。拔劍欲刎。誠是莫大之變怪。究其情犯。眞是殺無赦者也。官門作變。猶至一律。則況今曹隷之干犯關係。尤當如何。且臣之所大憂者。禁中拔劍。看作容易之事。而此而不大加懲。則實有無窮之慮。一依軍服作變之律。不待時正刑。斷不可已也。伏惟上裁。右議政徐命善。以爲禁中至嚴也。傳敎至重也。而下隷之拒逆受棍。已是罔赦之罪。而肆然拔劍。以爲恐動之計者。前古所無之變怪也。此而若不用法。則不但國綱之漸弛而已。將無以杜後弊而懲亂民。臣意則不待議律。出付軍門。梟示軍民。懲一勵百。斷不可已也。抑臣又有區區愚見。伏聞柳星漢之昨今駭妄之擧。溺職之狀。厥罪不輕。而馴致陪隷。至於此境。是豈但幺麽下隷之罪而已哉。兵曹佐郞柳星漢。亟施竄配之典。爲宜。伏惟上裁云矣。大臣之意如此。臣張志恒。臣徐有慶。臣朴師海等。淺見則今此朴重根。敢於傳敎査問之下。拔劍欲刎。此實前所未有之變怪也。考諸律文。雖無襯着可擬之條。而淸禁之內。奉命査事。不以直告。拔刀肆惡。拒逆至此。當以不道干犯之律勘處。而臣等之意。別無異同。上裁。何如。傳曰。已下敎。
정조 1년
領議政金尙喆箚曰。伏以臣。伏承時任大臣入侍之命。又受儒生殿講考官之恩點。當此庚炎。聖躬親勞。臣子分義。曷敢不竭蹶趨承。而臣於近日。爲毒暑所中。痰眩本症。一倍添劇。重以喉門赤爛。呑嚥甚艱。遍體如㿀疹之發。晝夜不堪搔癢。服藥薰洗。不能冠巾已數日矣。此際。章服趨朝。實無其路。不得不短箚號籲。跡涉偃慢。罪無所逃。伏乞聖明。亟降威譴。使具僚警而私分安焉。取進止。答曰。省箚具悉卿懇。美恙巧値於命官點下之時。悶慮之外。又甚咄歎。而自可勿藥。卿何用過自引咎乎。卿須體小子慇懃之意。益加善攝。俟少間卽起視事焉。仍傳曰。此批答。遣史官傳諭于領議政。
정조 1년
丁酉七月初五日卯時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。昨日政院。以次對。請牌招臺諫。故予以爲今日當爲次對。俄者備局。以講製相値。入頉稟。政院不知前例。例請牌招乎。備局不爲往復。只入頉稟乎。國榮曰。其間曲折。未及聞知矣。上曰。試官。皆無頉入來乎。國榮曰。皆爲入來矣。上曰。注書出去。前一刻入之。侍衛待令事。分付。命退去。諸臣以次出。
정조 1년
丁酉七月初五日戌時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。上曰。新及第柳文養。於注書爲幾寸乎。國榮曰。八寸親矣。上曰。以試券觀之。文華之優長可知。且其爲人。亦可謂佳士矣。國榮曰。非但文識之有餘。觀其象貌。眞是太平宰相。亦可謂得人矣。上曰。然矣。國榮曰。臣旣是將臣。則武弁官方。亦當與知。宣傳官田文顯。其爲人可合將任。而竊念行首宣傳官。則必以曾經堂上兵水使人。擬望。履歷自別。今者擬望下敎。雖出於用人之聖意。而官方亦不可不顧。今姑還收。俾無躐等之歎。似得當矣。上曰。卿言。是矣。係是官方。豈可以傳敎爲之乎。以此出擧條。使之還收。可也。出擧條命退去。諸臣以次出。
정조 1년
行都承旨洪國榮藥院直。左承旨鄭民始坐直。右承旨金文淳坐。左副承旨徐有防坐直。右副承旨李鎭衡坐。同副承旨李世奭坐。注書二員未差。假注書柳孟養藥院直朴長卨仕直。事變假注書鄭東浚仕。
정조 1년
李鎭衡啓曰。判尹蔡濟恭。日事違召。尙不出肅。其在事體。誠極未安。卽爲牌招察任。何如。傳曰。允。
정조 1년
傳于李世奭曰。右副承旨入侍。
정조 1년
以社稷報謝祭文單子。傳于鄭民始曰。祈旣親製。報何代撰。以製下者用之。
정조 1년
鄭民始。以吏曹言啓曰。今此宗廟永寧殿徽寧殿延福殿。秋享大祭。執禮大祝。皆以侍從塡差。而時無職名人員。令該曹。口傳付軍職。何如。傳曰。允。
정조 1년
丁酉七月初六日辰時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。昨日勞動之餘。聖體。若何。上曰。一樣矣。國榮曰。寢睡。何如。上曰。善寢矣。上曰。祈雨祭祭文。旣以親製。則報謝祭文。不可異同。亦當親爲製下矣。國榮曰。好矣。命國榮。書祭文訖。上曰。注書出去。招香室官員。使之入侍。賤臣承命而出。與香室官員卜台衡。進前。上謂台衡曰。此祭文持去。與禮房承旨。看檢精書。台衡。奉御製祭文退出。命讀兩南狀啓訖。命退去。諸臣以次出。
정조 1년
丁酉七月初六日辰時。上御尊賢閣。右副承旨入侍時。右副承旨李鎭衡。假注書柳孟養。記事官林錫喆金勉柱。以次進伏訖。命書傳敎曰。右承旨馳詣宗廟永寧殿徽寧殿延福殿元陵。奉審後。祭物祭器祭井看審。齋官摘奸。暑月享祀。牲牢粢盛。或有變味之事。另加申飭。精備事。傳于獻官。孝明殿典祀官處。亦爲。分付。以社稷報謝祭文單子。又命書傳敎曰。祈旣親製。報何代撰。以製下者用之。上曰。下番翰林出去。報謝祭謄錄持入。風雲雷雨國內山川。一壇同設乎。知入。勉柱。承命出問後。回奏曰。國內山川。卽風雲雷雨之配位。故同壇設行。而祭物則各設云矣。上曰。徐龍輔何間當入來乎。錫喆曰。聞病狀方苦。數日內。似難出仕云矣。上曰。昨日李湸所作。可謂善作。比之壯元之次之文。似有忽略處。故居末而眞是才士之文矣。鎭衡曰。昨日科作。皆是實才。李湸則以才士有名者也。上曰。左承旨入侍。出榻敎左承旨鄭民始進前。上曰。昨日科作持入。賤臣承命持入。上命民始讀之。上曰。近來科作。比前稍勝。文風小振而然乎。民始曰。近日則士子之文翰不足者。初不敢入場。故赴擧之人皆是實才。且讀書做文。人皆策勵。故果有實效云矣。鎭衡曰。以近來科作觀之。文風之漸振。可知矣。命民始。讀各道狀啓訖。命退去。諸臣以次出。
정조 1년
丁酉七月初六日午時。上詣孝明殿。行晝茶禮入侍時。左承旨鄭民始。左副承旨徐有防。右副承旨李鎭衡。同副承旨李世奭。假注書朴長卨。記事官林錫喆金勉柱。以次侍立訖。上具衰服就板位上。俯伏哭。在位者亦俯伏哭。通禮。啓請止哭。上止哭。四拜訖。通禮。啓請詣盥洗位。上詣盥洗位。北向立。鎭衡沃水。世奭進水。民始進巾。有防受巾。通禮啓請詣樽所。上詣樽所。西向立。有防酌酒。鎭衡受酒。通禮啓請詣香案前。上仍詣香案前跪。通禮啓請三上香。鎭衡奉爐。民始奉香。上三上香。有防進盞。鎭衡奠盞。通禮啓請降復位。上降復板位。俯伏哭。在位者亦俯伏哭。通禮啓請止哭。上止哭。四拜訖。上還齋殿。諸臣以次退出。
정조 1년
丁酉七月初六日未時。上御尊賢閣。藥房副提調持湯劑入侍時。副提調洪國榮。假注書柳孟養。記事官林錫喆金勉柱。醫官慶絢。以次進伏訖。上曰。承文院分館。何至今不爲擧行乎。國榮曰。聞屢次開座。以公議之不一。終不完圈云矣。上曰。湯劑還爲持去。夕入侍入之。絢奉湯劑退出。上曰。分館時誰爲主圈。國榮曰。博士主之。諸正字同參云矣。上曰。棍杖定式之後。軍情。何如。國榮曰。前日則棍無定制。勿論罪之輕重。皆被重棍。故軍中每患用法之不均。一自三等定式以後。稱其罪之輕重。以爲用棍。故軍心洽然。莫不頌祝矣。命讀公事。命書判付訖。命退去。諸臣以次出。
정조 1년
丁酉七月初六日戌時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。上曰。俄見列聖朝故事。招延山林。皆置廊廟。至若靜菴栗谷尤齋諸賢。莫不以致君經濟爲己任。際遇之隆。密勿之謨。能使後人。不覺感歎而興起。惟予寡躬。雖未及列聖朝深仁厚德。而一段秉心。未嘗不耿耿於林下讀書之士。一自御極之後。山林之前後敦召。非止一再。以示側席如渴之意。而山林之士。終無幡然者。此莫非予誠意未孚之致。靜而思之。深庸慙歎。國榮曰。山林之出處極難。量而後可入。故或觀時世之汚隆而出處焉。或揣自家之經綸而進退焉。以宣廟朝儒賢言之。文純公李滉。恩禮隆摯。愈益謙退。文成公李珥。志在致澤。擔當世道。學者出處之不同。於此亦可見矣。大抵山林。卽是世道之根本。至誠招延。如有幡然而膺命者。則隨其才德之高下。可以任用。如或固守東岡之陂。則亦當假借優容。以遂其志。不害爲聖世之美事也。上曰。所陳誠是。敢不銘念乎。命入湯劑。醫官慶絢。奉湯劑進前。上進御。命退去。諸臣以次出。
정조 1년
行都承旨洪國榮藥院直。左承旨金文淳坐。右承旨徐有防坐直。左副承旨李鎭衡坐直。右副承旨李世奭坐。同副承旨李秉模坐。注書二員未差。假注書柳孟養藥院直朴長卨仕直。事變假注書鄭東浚仕。
정조 1년
李鎭衡。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
李鎭衡。以都摠府言啓曰。副摠管金尙玉。以今日入直武藝別監軍兵試放事。景福宮晝仕出去之意。敢啓。傳曰。知道。
정조 1년
金文淳。以禮曹言啓曰。上年九月初七日坐直承旨入侍時。傳敎中。以北道年事告歉。本道方物物膳。自傳敎到付日。限明秋停封事。命下矣。卽今秋節已届。本道所封三名日方物物膳。依例復舊封進之意。分付。何如。傳曰。允。
정조 1년
李世奭啓曰。判尹蔡濟恭。日事違召。尙不出肅。事體誠極未安。卽爲牌招察任。何如。傳曰。允。
정조 1년
李鎭衡啓曰。臣依定式。今日進詣崇政殿月臺。入直禁軍等軍器服色點考。則皆無頉。仍以傳敎內辭意勞問。則竝好在云矣。敢啓。傳曰。知道。
정조 1년
傳于李世奭曰。左承旨左副承旨右副承旨。分詣受香所。殿門壇上奉審。祭物祭器祭井看審。諸執事進排官。摘奸以來。日熱如此。祭物如有變味之事。另加申飭。報謝與祈雨無異。使之各別虔誠。
정조 1년
傳于李世奭曰。政官牌招開政。判書一體牌招。
정조 1년
以吏曹參議鄭民始。牌不進罷職傳旨。傳于徐有防曰。只推。
정조 1년
傳于李世奭曰。未下直守令。催促辭朝。永興府使明日辭朝。
정조 1년
傳于李世奭曰。監印堂上。入侍。
정조 1년
李世奭啓曰。監印堂上李亨逵。依下敎來待矣。傳曰。入侍。
정조 1년
備忘記。玉堂李秉模。承旨除授。
정조 1년
李世奭啓曰。新除授同副承旨李秉模牌招察任。何如。傳曰。允。
정조 1년
傳于李秉模曰。同副承旨。謝恩後。入侍。
정조 1년
金文淳啓曰。吏曹判書李重祜。參判權噵。牌招不進。推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 1년
又啓曰。吏曹判書李重祜。參判權噵。再牌不進。推考傳旨。今方捧入。而開政命下之後。如是違牌。不卽擧行。事甚未安。所當更請牌招而一日三牌。有傷事體。何以爲之。敢稟。傳曰。更爲牌招。卽爲開政。
정조 1년
有政。吏批。判書李重祜陳疏入啓。參判權噵進。參議鄭民始牌不進。左副承旨李鎭衡進。吏批啓曰。判書李重祜。陳疏入啓。參議鄭民始。牌招不進。小臣獨政未安。何以爲之。敢稟。傳曰。仍爲之。以鄭淵淳爲持平。以李彦熙爲豊川府使。以金尙鉉爲谷城縣監。以兪漢葛爲堤川縣監。以李永穆爲栗峰察訪。以李胤馥爲景陽察訪。以李敍中爲社稷令。以鄭光漢爲同經筵。以李命植爲戶曹參判。以洪文浩爲監察。以李重祜爲同成均。北部奉事朴敎行。繕工奉事李觀洙相換。耆老所守直官單趙慶遠。兼春秋單吳泰彦。
정조 1년
兵批。兵曹判書李徽之病。參判徐浩修在外。參議李義翊病。參知林得浩入直進。副司直鄭昌聖李在簡。副司正趙岱。同知單張鳳翕。僉知三單李燁元宇鎭金處升。
정조 1년
金文淳。以義禁府言啓曰。黃海水使黃寀狀啓。據刑曹粘目內。助泥鎭前萬戶金聲益移本府處之事。允下矣。金聲益。時在任所云。依例發遣府羅將。交代後拿來。何如。傳曰。允。
정조 1년
徐有防。以兵曹言啓曰。新差甲巖權管崔仁大。老母今年七十六歲。法不當冒赴。呈狀乞遞。邊將之親年七十五歲以上者。許遞其任。已有定式。依例改差。何如。傳曰。允。
정조 1년
徐有防。以兵曹言啓曰。五衛將林永老。素抱痰癖之症。當暑添劇。時月之內。無望供職。呈狀乞遞。宿衛輪番之任。不可久曠。今姑改差。何如。傳曰。允。
정조 1년
徐有防。以成均館官員。以同知館事言啓曰。今七月初七日。儒生上旬輪次。當爲設行。而知館事大司成。俱爲未差。限內不得爲之之意。敢啓。傳曰。知道。
정조 1년
大司憲鄭昌順。大司諫趙英鎭。執義任觀周。司諫安聖彬。應敎李秉模。副應敎李敬養。持平洪明浩。獻納沈豊之。校理南鶴聞。副校理沈有鎭。副校理鄭志儉。正言兪岳柱。修撰尹尙東李在學。副修撰李儒慶朴祐源啓曰。請和緩爲先削去其號。依律處斷。措辭見上請還寢遠竄罪人韓翼謩金吾草記勿施之命。仍施遠竄之典。措辭見上請放歸田里罪人金相福。爲先極邊遠竄。措辭見上答曰。不允。
정조 1년
大司憲鄭昌順。大司諫趙英鎭。執義任觀周。司諫安聖彬。持平洪明浩。獻納沈豊之。正言兪岳柱啓曰。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。措辭見上請薪智島定配罪人敬彬。熊川縣定配罪人成運。亟令王府。更爲設鞫得情。措辭見上請還寢象厚放歸田里之命。仍施絶島定配之典。措辭見上請洪樂任。亟命王府。設鞫嚴問。措辭見上請黑山島定配罪人金龜柱。依律處斷。措辭見上請大靜縣荐棘罪人啓能。依律處斷。措辭見上請薪智島安置罪人宋瑩中荐棘。措辭見上請智島定配罪人金相翊荐棘。措辭見上答曰。不允。
정조 1년
持平洪明浩啓曰。請大靜縣爲奴罪人金壽賢。依律處斷。措辭見上請黑山島荐棘罪人述海。設鞫嚴問得情。措辭見上請罷乙未五月庭試榜。措辭見上請爲奴罪人河翼龍金重得。亟命王府。設鞫得情。快正王法。措辭見上請梁山郡定配罪人錫達。依律處斷。措辭見上請削黜罪人金漢耆。亟施竄配之典。措辭見上請海南縣竄配罪人金載順。亟令王府。設鞫嚴問。措辭見上請故判書李潭。亟施追削之典。措辭見上請遠配罪人洪達洙。亟令王府。更加嚴鞫。依律處斷。措辭見上請遠竄罪人聖中。亟令王府。設鞫嚴問。期於得情。快正王法。措辭見上請削板罪人有臣宗甲義駿。竝令王府。設鞫嚴問。依律處斷。措辭見上朴重根之肆毒於棍問之下。拔劍於淸禁之中。欲作自刎之狀。此實前古所未有之變怪。究厥罪犯。萬萬叵測。決不可一刻容貸。而今此大臣秋堂之獻議亦皆僉同。則其何可暫時遲待乎。請朴重根。亟命不待時處斷。答曰。不允。朴重根事。已有下詢停當者。不允。
정조 1년
獻納沈豊之啓曰。請大靜縣爲奴罪人金壽賢。更令王府。設鞫嚴問。依律處斷。措辭見上請旌義縣荐棘罪人尹泰淵。亟令王府。設鞫嚴問得情。快正王法。措辭見上請爲奴罪人河翼龍金重得。亟命王府。設鞫得情。快正王法。措辭見上請海南縣定配罪人李弘濟。亟令王府。設鞫嚴問。措辭見上請海南縣竄配罪人金載順。亟令王府。設鞫嚴問。措辭見上請亟收安置罪人睦祖煥量移之命及放逐罪人鄭遠達李俊永島配罪人閔百奮放釋之命。以嚴隄防。措辭見上請寢竄逐罪人朴宗岳放釋之命。措辭見上請寶城郡屛裔罪人朴宗集。爲先絶島安置。措辭見上請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上朴重根。敢於禁庭至嚴之地。特敎査問之下。大肆憤毒。至拔佩刀。欲作自刎之狀。實是前古所未有之變怪也。斷以國法。自有當律。大臣秋堂之獻議。亦皆僉同。則決不可一刻容貸。請朴重根。亟命不待時處斷。答曰。不允。朴重根事。已有下詢停當者。不允。
정조 1년
丁酉七月初七日卯時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。夜氣蒸鬱。煩甚不得善寢矣。上曰。注書久無實官。事甚可悶。前薦旣已削之。則新薦不可不爲之。而主薦無人。何以則爲好耶。國榮曰。自昨年。以薦事酬酢久矣。曾經先生。則廉隅所在。決難更爲行薦。雖使諸承旨會薦。此與翰圈之都堂會圈有異。事係張大。不可創始。實無從便之道矣。上曰。事當問議於大臣矣。國榮曰。一番下詢後。議定爲好。而承旨中或有曾經注書者。則使之行薦。亦或一道矣。上曰。此亦無妨矣。上曰。近來軍門講射。着實爲之乎。國榮曰。連爲勸課。故今果着實矣。命讀公事。命書判付訖。命退去。諸臣以次出。
정조 1년
丁酉七月初七日巳時。上御尊賢閣。奉審承旨入侍時。左承旨鄭民始。假注書柳孟養。記事官林錫喆金勉柱。以次進伏訖。民始曰。臣敬奉聖敎。馳詣社稷。壇上奉審。則極爲精潔。祭物祭井。亦皆精潔。諸執事進排官。皆無頉。祭物之或爲變味者。各別詳審事。言于獻官。齋心虔誠之意。亦傳于獻官矣。上曰。監印堂上。已入來乎。民始曰。俄已入來矣。上曰。監印堂上入侍。出榻敎監印堂上李亨逵進前。上曰。印役幾畢乎。亨逵對曰。皆已印出。而以都承旨上疏之未下。姑爲撤役矣。上曰。此疏出給。卽爲開刊後。封進。可也。命退去。諸臣以次出。
정조 1년
丁酉七月初七日午時。上御尊賢閣。奉審承旨入侍時。左副承旨徐有防。右副承旨李鎭衡。假注書朴長卨。記事官林錫喆金勉柱。以次進伏訖。右副承旨李鎭衡進前曰。臣敬奉聖敎。馳詣南關王廟東關王廟奉審。則祭器祭物。極爲精潔。而東關王廟。甲冑出見。不善藏置。多有傷汚處。故擇其鮮好者用之之意。申飭而來矣。上曰。令軍器署。改造。可也。左副承旨徐有防進前曰。臣敬奉聖敎。馳詣風雲雷雨雩祀壇。奉審則壇上淨潔。祭井祭器及牲牢粢盛。極其豊潔。獻官諸執事處。致敬將祀之意。各別申飭而來矣。上曰。右副。亦申飭獻官乎。鎭衡曰。臣亦申飭而來矣。上命退。承史以次退出。
정조 1년
丁酉七月初七日申時。上御尊賢閣。藥房副提調。持湯劑入侍時。副提調洪國榮。假注書柳孟養。記事官林錫喆金勉柱。醫官慶絢。以次進伏訖。上曰。政官入來乎。國榮曰。判書違牌。參判入來矣。上曰。注書出去。吏批開政催促。望筒速爲入之事。分付。賤臣。承命分付後。還入。上命挾侍持來前日入啓吏議望單子。挾侍奉而獻之。上落點鄭民始。上曰。注書。持此望單子出去。吏議卽爲牌招。同參政事事。分付。賤臣。承命分付後。還入。上曰。鶴城君。卽先朝同庚之宗臣。每見其人。益切感舊之懷。其子中一人。特除一麾。養以專城。以示予追感之意。何如。國榮曰。聖敎誠然。臣不勝欽歎。上曰。入侍面諭後。當傳敎乎。國榮曰。好矣。上曰。注書出去。鶴城君入侍事。分付。賤臣。承命而出。與鶴城君楡進前。上曰。日熱如此。老人無恙乎。楡對曰。伏蒙聖恤。連爲好在矣。上曰。宗臣中。先朝同庚。只有卿一人。追舊之心。見卿益切。卿子李彦熙。曾經何職。楡對曰。已經水使矣。上曰。然則特除一邑。以供卿晩年之養。卿其知之。楡對曰。聖恩及此。榮感極矣。上命書傳敎曰。先朝下敎。同庚宗親。只有鶴城一人。予每見之。追感多矣。歲月推遷。老人。幾何。俾得專城之養。不害爲念舊之道。其子前水使李彦熙。今日政。相當窠備擬。上飮泣下敎曰。寫此傳敎。予心抑塞。不禁感舊之痛。國榮曰。觀此傳敎。聖孝益著。可以感動臣隣。益不覺感歎。上曰。湯劑出去。待下敎入之。命退去。諸臣以次出。
정조 1년
丁酉七月初七日申時。上御尊賢閣。同副承旨入侍時。同副承旨李秉模。假注書朴長卨。記事官林錫喆金勉柱。以次進伏訖。上曰。向者以奎章閣節目抄出事。有所下敎者矣。今已盡爲抄出乎。秉模曰。略爲抄出。而尙未了當矣。上曰。今日坐直承旨。誰也。秉模曰。右承旨金文淳。右副承旨李鎭衡也。以今十一日文臣殿講。取稟。命書傳敎曰。日熱如此。更待下敎爲之。仍命退。諸臣以次出。
정조 1년
丁酉七月初七日戌時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。臺啓批答未下。故門鑰將出。而臺諫不得出去云矣。上曰。注書出去。臺啓。皆以不允答之。朴重根事。已有下詢停當者。不允答之。坐直承旨。書傳敎事。分付。賤臣承命。分付後。還入。上曰。湯劑入之。醫官慶絢奉湯劑進前。上進御。命讀公事。命書判付訖。命退去。諸臣以次出。
정조 1년
行都承旨洪國榮藥院直。左承旨金文淳坐。右承旨徐有防坐。左副承旨李鎭衡坐直。右副承旨李世奭坐。同副承旨李秉模坐直。注書二員未差。假注書柳孟養藥院直朴長卨仕直。事變假注書鄭東浚仕。
정조 1년
徐有防啓曰。合辭方張之時。憲府無詣臺之員。事甚未安。除在外外。未肅拜呈告人員。倂卽牌招。何如。傳曰。允。
정조 1년
李世奭啓曰。判尹蔡濟恭。日事違召。無意出肅。其在事體。誠極未安。卽爲牌招察任。何如。傳曰。允。
정조 1년
傳于金文淳曰。今日藥房日次問安。勿爲之。
정조 1년
傳于金文淳曰。右議政入侍事。遣史官傳諭。
정조 1년
備忘記。今下弓矢。防垣萬戶金光錫處。給送。
정조 1년
傳于金文淳曰。右副承旨入侍。
정조 1년
李秉模啓曰。右議政徐命善。依下敎來待矣。傳曰。入侍。
정조 1년
傳于洪國榮曰。副提調。持香薷正氣散入侍。
정조 1년
以兵曹佐郞宋銓姜碩龜。四館所官員宋徵一等供辭。傳于李秉模曰。已汰去者。分揀放送。未汰去者。一倂付過帶職。放送。
정조 1년
大司憲鄭昌順。大司諫趙英鎭。執義任觀周。司諫安聖彬。副應敎李敬養。持平洪明浩鄭淵淳。獻納沈豊之。校理南鶴聞。副校理沈有鎭鄭志儉。正言兪岳柱。修撰尹尙東李在學。副修撰李儒慶朴祐源啓曰。請和緩爲先削去其號。依律處斷。措辭見上請還寢遠竄罪人韓翼謩金吾草記勿施之命。仍施遠竄之典。措辭見上請放歸田里罪人金相福。爲先極邊遠竄。措辭見上答曰。不允。
정조 1년
大司憲鄭昌順。大司諫趙英鎭。執義任觀周。司諫安聖彬。持平洪明浩鄭淵淳。獻納沈豊之。正言兪岳柱啓曰。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。措辭見上請薪智島定配罪人敬彬。熊川縣定配罪人成運。亟令王府。更爲設鞫得情。措辭見上請還寢象厚放歸田里之命。仍施絶島定配之典。措辭見上請洪樂任亟命王府。設鞫嚴問。措辭見上請黑山島定配罪人金龜柱。依律處斷。措辭見上請大靜縣荐棘罪人啓能。依律處斷。措辭見上請薪智島安置罪人宋瑩中荐棘。措辭見上請智島定配罪人金相翊荐棘。措辭見上答曰。不允。
정조 1년
持平洪明浩鄭淵淳啓曰。請大靜縣爲奴罪人金壽賢。依律處斷。措辭見上請黑山島荐棘罪人述海。設鞫嚴問得情。措辭見上請罷乙未五月庭試榜。措辭見上請爲奴罪人河翼龍金重得。亟命王府。設鞫得情。快正王法。措辭見上請梁山郡定配罪人錫達。依律處斷。措辭見上請削黜罪人金漢耆。亟施竄配之典。措辭見上請海南縣竄配罪人金載順。亟令王府。設鞫嚴問。措辭見上請故判書李潭。亟施追削之典。措辭見上請遠配罪人洪達洙。亟令王府。更加嚴鞫。依律處斷。措辭見上請遠竄罪人聖中。亟令王府。設鞫嚴問。期於得情。快正王法。措辭見上請削板罪人有臣宗甲義駿。竝令王府。設鞫嚴問。依律處斷。措辭見上請朴重根。亟命不待時處斷。措辭見上答曰。不允。
정조 1년
司諫安聖彬啓曰。請大靜縣爲奴罪人金壽賢。更令王府。設鞫嚴問。依律處斷。措辭見上請旌義縣荐棘罪人尹泰淵。亟令王府。設鞫嚴問得情。快正王法。措辭見上請爲奴罪人河翼龍金重得。亟命王府。設鞫得情。快正王法。措辭見上請海南縣定配罪人李弘濟。亟令王府。設鞫嚴問。措辭見上請海南縣竄配罪人金載順。亟令王府。設鞫嚴問。措辭見上請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。措辭見上請寢竄逐罪人朴宗岳放釋之命。措辭見上請寶城郡屛裔罪人朴宗集。爲先絶島安置。措辭見上請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上請朴重根。亟命不待時處斷。措辭見上答曰。不允。
정조 1년
丁酉七月初八日辰時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。夜間聖體。若何。上曰。自昨夜水剌進後。膈間凝滯。終不順下。且有牽引之症。至今未差。可悶。國榮曰。似是暑癨之漸。令醫官。議湯劑。似好矣。上曰。吳道炯康命徽召入。賤臣。承命出去。與吳道炯康命徽進前。上曰。日氣劇熱之後。水剌不得善食矣。昨夕水剌進後。膈間凝滯。上有牽引之症。時或惡寒。何以則爲好耶。道炯對曰。此是暑氣外侵。濕痰內滯。水剌若不得順下。則亦有成癨之慮。正氣散。合香薷散。加草果五分進御。則暑氣與痰滯之候。似可順解矣。上曰。香薷正氣散煎入。出榻敎上曰。醫官先爲出去。一貼煎入。醫官先退。小間。命徽。奉香薷正氣散進前。上進御。上曰。右議政入侍事。遣史官傳諭。出榻敎命退去。諸臣以次出。
정조 1년
丁酉七月初八日辰時。上御尊賢閣。左副承旨入侍時。左副承旨李鎭衡。假注書柳孟養。記事官林錫喆金勉柱。以次進伏訖。上曰。右相入來乎。鎭衡曰。姑未入來矣。上曰。承旨初陞左副乎。鎭衡曰。然矣。上曰。神室七十餘位祝文。一大祝盡讀乎。鎭衡曰。未知其規例矣。上曰。注書出去知入。賤臣。承命出問後。回奏曰。一大祝。盡讀七十餘張云矣。命讀公事。鎭衡讀奏訖。中使來奏右相來待牌啓辭。上曰。右議政入侍。出榻敎賤臣。承命而出。與右議政徐命善進前。命善曰。昨今日熱轉酷。此時聖體。若何。上曰。以暑氣。近頗不平矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。乙未五月榜。已爲分館乎。命善曰。其時卽爲之矣。上曰。乙未榜事。極爲難處矣。命善曰。然矣。原榜已無可論。而至於文武科直赴。速爲處分。然後可以移付他科矣。上曰。武科原榜。則不必罷削矣。命善曰。文榜旣罷。則武科之獨存。可謂無名之科。似涉班駁矣。上曰。武直赴多乎。命善曰。果多於原榜云矣。上曰。直赴中。多有宣薦人乎。命善曰。然矣。而且有在職者矣。上曰。注書出去。乙未五月武科榜目入之。賤臣。承命而出。持武榜進前。上親覽訖。上曰。科名旣已先朝慶科。則所重在矣。不可全然削罷。予意。則只罷文原榜。仍置文直赴。武科榜。以存科名。似好矣。命善曰。聖敎誠允當。而事係重大。不可輕易仰對矣。上曰。文科若罷原榜。則其中無瑕之人。更當赴擧。而其中云云之人。殆若無故者然。旋又觀科。則殊欠綜核之道矣。命善曰。不爲區別而全罷。則不無此弊矣。上曰。雖欲辨別玉石。伊時命官已死。査覈無路矣。命善曰。此爲無憑可考矣。上曰。誰軸誰選。或可知之乎。命善曰。此則庶可知矣。上曰。更爲商量後。處之。無妨矣。命善曰。此不可遲延之事。速爲處分。似好矣。上曰。知申擧條田文顯事。何如。命善曰。重官方之道。所奏。誠好矣。上曰。未經兵使。而徑陞行首宣傳官者。或有前例乎。命善曰。前例則果有之。安宗奎。以參上宣傳官。爲行首矣。上曰。雖有前例。不可以一時謬例。定式官方矣。命善曰。聖敎誠然矣。上曰。鶴城子除邑之事。何如。命善曰。伏見傳敎。追感之聖意。益不勝欽歎矣。命退去。諸臣以次出。
정조 1년
丁酉七月初八日未時。上御尊賢閣。藥房副提調。持香薷正氣散入侍時。副提調洪國榮。假注書柳孟養。記事官林錫喆金勉柱。醫官慶絢。以次進伏訖。國榮曰。午間牽滯之候。若何。上曰。一樣矣。國榮曰。正氣散進御後。有動靜乎。上曰。苦劇之症小減。而大體則一樣矣。絢奉湯劑進前。上進御。上曰。乙未科事。俄與右相。有所酬酢。而若罷全榜。則竝與科名而無之。若欲區別。則無憑可考。誠爲難處矣。國榮曰。雖欲覈實。命官已死。問於何處乎。旣是先朝慶科。則科名之泯沒。亦涉未安矣。上曰。右相之意。毋論文武科。原榜則竝罷。直赴則移付云。而予意。則慶科科名。所重在焉。只罷文原榜。獨存文直赴及武科榜。以存科名。爲好。卿意。何如。國榮曰。此不可不熟講之事也。上曰。更問諸大臣後。將爲處置矣。命讀公事。國榮讀奏訖。命退去。諸臣以次出。
정조 1년
丁酉七月初八日申時。上御尊賢閣。軍士房承旨入侍時。同副承旨李秉模。假注書朴長卨。記事官林錫喆金勉柱。以次進伏訖。上曰。今見寫字官所書冊題目。其筆法。反不若書寫。如此寫字官。亦皆食祿乎。此外無善書之人。而入來者幾人。注書出去知入。賤臣。承命出問後。還奏曰。寫字官五人中。三人先入。其中善書者二人。姑未入來云矣。上曰。其二人。使之催促入來之意。注書出去。分付。賤臣。承命出來分付後。還入。上曰。柳星漢之事。承旨亦爲聞之乎。秉模曰。臣亦聞之。不勝驚駭矣。上曰。下隷之事亦是前古所無之變怪也。秉模曰。然矣。上曰。兵曹佐郞柳誼入直乎。秉模曰。今方入直云矣。上曰。向者臺望中删去者。皆何許人而。其數爲幾何。秉模曰。李弘稷安鼎大等。十七人矣。上曰。安鼎大。持正通乎。掌通乎。秉模曰。掌通矣。上曰。不過一時飭敎。右副承旨。使之退去。仍命退。諸臣以次出。
정조 1년
丁酉七月初八日戌時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。上曰。近日內外巡邏。何如。國榮曰。各軍門。各別申飭。故着實云矣。上曰。巡邏着實。則竊發之患。可以寢息矣。國榮曰。聞捕將言。則竊發之患。比前稍息云矣。上曰。門禁。亦不解弛乎。國榮曰。近來門禁小解矣。一自柳誼之除騎郞。還爲極嚴。無長標人。不敢入闕門。又捧甘於各司。故各司下人。亦不得任意出入云矣。上曰。能爲擧職。殊甚可尙。國榮曰。雖微末小官。皆得人然後。人各擧職。治法成矣。上曰。然矣。上自大官。下至末官。而皆能擧其職。則何慮乎治政之闕失。何憂乎紀綱之不立乎。國榮曰。柳誼紙牌之法。亦是綜密之事矣。上曰。用於何處而創出乎。國榮曰。城門開金。例於四更一點。從門隙受去。故謂以虛疎。書其各門名。押堂郞手決。打印頒給。各門受金時。見此紙牌後。出給開金云矣。上曰。其審愼之意。尤極可嘉。上曰。開金受去者。部將乎。國榮曰。門卒受去云矣。上曰。使門卒受去。尤涉疎忽。每門入二部將。一人來受開金。似好矣。國榮曰。如是定式。則無妨矣。命退去。諸臣以次出。
정조 1년
丁酉七月初八日初更三點。上御尊賢閣。左副承旨入侍時。左副承旨李鎭衡。假注書柳孟養。記事官林錫喆金勉柱。以次進伏訖。上命讀公事。鎭衡讀奏訖。上曰。開陽門姑勿下鑰事。分付。賤臣。承命而出。分付。上曰。兵曹入直郞廳入侍。出榻敎賤臣承命而出。與兵曹佐郞柳誼進前。上曰。前日本曹。能爲修擧。故今番特除。意亦有在。凡係奉職。加意爲之。誼對曰。聖敎至此。敢不竭力奉職乎。上曰。聞知申言。則外城門有修擧之事云乎。誼曰。別無修擧之事。而開金受去時。極甚虛疎。故造紙牌。以爲憑信之物矣。上曰。此亦善爲之事矣。鎭衡曰。果是愼重之事矣。上曰。柳星漢欲效彼郞廳法文。而反作駭擧。眞所謂畫虎不成矣。鎭衡曰。聖敎誠然矣。只知門禁之當嚴。不知處事之闊狹故也。上曰。拔劍色丘。服役久乎。誼對曰。他色下隷。故不知其久近矣。上曰。近日門禁。何如。誼曰。自各司捧甘以後。出入之人稀罕。故門禁不難矣。上曰。向來禁喧時。以針親刺雜人云。然否。誼對曰。城外動駕時。例用此法。故果爲之矣。上曰。旣有古法。則只令結束色吏。略行此法可也。而郞廳之親自刺人。似是損體。不必親自爲之也。命退去。諸臣以次出。
정조 1년
行都承旨洪國榮藥院直。左承旨金文淳坐直。右承旨徐有防坐。左副承旨李鎭衡坐直。右副承旨李世奭坐。同副承旨李秉模坐。注書二員未差。假注書柳孟養藥院直鄭東浚仕直。事變假注書未差。
정조 1년
李世奭啓曰。判尹蔡濟恭。日事違召。無意出肅。其在事體。誠極未安。卽爲牌招。何如。傳曰。允。
정조 1년
李鎭衡啓曰。假注書朴長卨。身病猝重。勢難察任。今姑改差。何如。傳曰。允。
정조 1년
假注書望。朴長卨改差代。以鄭東浚爲假注書。
정조 1년
事變假注書望。鄭東浚陞付代。以徐鼎修爲事變假注書。
정조 1년
傳于李鎭衡曰。慶尙監司。謝恩後留待。
정조 1년
傳于金文淳曰。左副承旨入侍。
정조 1년
傳于李鎭衡曰。監軍單子。改落點矣。兵曹郞廳。退去事。分付。
정조 1년
李秉模。以訓鍊都監言啓曰。罪人朴重根。移送秋曹之意。敢啓。傳曰。知道。
정조 1년
丁酉七月初九日辰時。上御尊賢閣。都承旨入侍時。行都承旨洪國榮。假注書柳孟養。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。膈滯之候。今日快勝乎。上曰。小勝矣。上曰。時當盛暑。久廢講筵。且緣機務之叢集。看字亦未着實。故意思頗至索莫。極爲可悶。國榮曰。頻御講筵。孜孜看讀。雖是聖學之不可廢也。先儒云。讀書是窮理之一事。以此觀之。聖學工夫。不但在於讀書而已。心術隱微。日用事爲。莫非工夫之所在。存此心於齋莊靜一之中。不爲外物之所撓。窮此理於應事接物之際。以求義理之所當。則本末相涵。動靜交養。爲學之道。莫過於此矣。上曰。卿言甚好。敢不銘念。而顧予魯莽。素無本源上工夫。故讀書勤講之時。若有好意思。掩卷則。輒覺茫然。予之所悶。良以此也。國榮曰。此心旣立。此理旣明。則以之讀書。以之應事。無往而不可。以聖上高明之學。宜無不知之理。而愚衷所激。不無先事之慮。有此仰瀆。必於本源之地。益加省察之工。是臣區區之望也。上曰。本源工夫最難。非一時意思所可擔得。株累寸積。然後可以到此矣。國榮曰。學問之道。非別件物事。今日行一難事。明日行一難事。以至眞積力久。則自然透徹矣。命讀公事。國榮讀奏訖。命退去。諸臣以次出。
정조 1년
丁酉七月初九日辰時。上御尊賢閣。推考房承旨入侍時。右承旨徐有防。假注書朴長卨。記事官林錫喆金勉柱。以次進伏訖。上曰。明日次對爲之乎。有防曰。未及知之矣。上曰。國忌正日。亦爲次對乎。注書出去知入。賤臣。承命出問後。還奏曰。國忌正日。則例入頉稟云矣。上指庭上棗樹曰。承旨。知此樹之名乎。有防曰。不知矣。上曰。此宮乃元宗大王潛邸也。常繫馬於此樹。故號爲繫馬樹也。幾乎枯死。傍根衍出。至於如此之長也。有防曰。此誠稀貴之事也。上曰。日氣之薰熱。如此。不日內。似可大雨矣。頃者。見湖西伯狀聞。則林川永同等地。雨澤尙未周洽云矣。近來。則雨澤其果周洽云耶。有防曰。近或得雨。而猶未周洽云矣。上命書傳敎曰。外邑分養。三匹以上致斃。各有罪名。況特敎牧養於內外寺之馬乎。若此則濟州馬貢革之。以除沿路之弊。可也。司僕之事。極爲駭然。昨年濟州貢馬。以特敎出給該寺後。三匹致斃。郞廳先罷後拿。二匹致斃。內乘一竝知名。拿問定罪。一匹致斃。內乘爲先推考。該寺應有掌牧之人。其中首隷。令攸司從重科治。上曰。司僕寺。先罷後拿。及拿問定罪推考事。及內外寺中。毋論理馬及首隷。各一人式。二人從重科治事。注書出去。分付。賤臣。承命出來。分付後還入。上曰。昨日寫字官五人外。元無善書者乎。安福信。爲邊將之後。以外方裨將。出去者幾人。在京者亦幾人乎。注書出去知入。仍命退。諸臣以次出。
정조 1년
丁酉七月初九日巳時。上御尊賢閣。左副承旨入侍時。左副承旨李鎭衡。假注書柳孟養。記事官林錫喆金勉柱。以次進伏訖。上命讀公事。鎭衡讀奏。上曰。慶尙監司入侍。出榻敎賤臣承命而出。與慶尙監司李性源進前。上曰。見卿久矣。疏批已言之。而以藩代藩。非爲進秩。或有利益於生民。委卿以嶺南一道。卿須體予眷眷。毋負委畀之意。卿在海西時。以尋常狀啓。觀之。纖悉無遺。雖大處。必知其優爲也。性源曰。聖敎及此。不勝惶感。而以臣魯下之材。恐不能稱塞委任之聖意。以此益切悚悶矣。上曰。年今幾何。性源曰。五十三矣。上曰。海西風俗。何如。性源曰。風俗大體則不好。而雖甚愚迷不至巧詐矣。上曰。民産。何如。性源曰。近來罕逢大無之年。故民産不至甚艱矣。上曰。年事。何如。性源曰。以今所見言之。田穀則大豊。畓穀乾播處。無異田穀至於晩播晩移秧處。霜降若晩。則庶免慘凶矣。上曰。宮結。使戶曹捧給事爲定式。果有實效於民乎。性源曰。其效甚大矣。宮監下去。則濫徵之弊。不一而足。民間每必騷撓。自戶曹捧給以後。民間晏如矣。上曰。推刷官。一切嚴禁以後。庶可弛弊而書員捧納之際。或不無如前侵漁。或有如此之弊乎。性源曰。內奴婢輩。皆知朝家之變通。故或有中間作弊之端。則輒呈官。故書員輩。不敢侵民矣。上曰。屢經勅使。西路物力。幾皆蕩然矣。性源曰。不至蕩然。而用道頗不足矣。上曰。何時辭朝乎。性源曰。本道消息。姑未聞知。待舊伯治簿之早晩。當爲辭陛矣。上曰。嶺南之繁劇。想倍於海西矣。性源曰。簿牒之繁劇。比海西不啻倍蓰矣。上曰。辭朝日。當更見。其退去。命退去。諸臣以次出。